Βαγγέλης Παυλίδης

Ο Βαγγέλης Παυλίδης (γεννημένος στις 21 Νοεμβρίου 1998) είναι Έλληνας επαγγελματίας ποδοσφαιριστής, ο οποίος αγωνίζεται ως επιθετικός για τη Μπενφίκα και την Εθνική Ελλάδας.

 Σταδιοδρομία σε συλλόγους 

 Μπόχουμ 
Στις 9 Απριλίου 2016 υπέγραψε επαγγελματικό συμβόλαιο με τη Μπόχουμ μέχρι το καλοκαίρι του 2019. Στον 1,5 χρόνο στην ομάδα έκανε εκπληκτικές εμφανίσεις στη Μπούντεσλιγκα U19 (45 αγώνες – 20 γκολ – 13 ασίστ) και είχε άριστη παρουσία στην πρώτη ομάδα, όπου συμμετείχε τακτικά στις προπονήσεις, καθώς και σε επίσημα φιλικά παιχνίδια.

Ο Παυλίδης ψηφίστηκε, σύμφωνα με τη FIFA, ως ένα από τα 15 μεγαλύτερα ταλέντα στους τελικούς του Ευρωπαϊκού Πρωταθλήματος U17 του 2005 στη Βουλγαρία. Η ομάδα της Βεστφαλίας πόνταρε πολύ στον νεαρό επιθετικό από την περίοδο 2016–17 και έτσι έσπευσε να τον δεσμεύσει με νέο συμβόλαιο μέχρι το 2019, καθώς γερμανικές, αγγλικές και ιταλικές ομάδες ενδιαφέρθηκαν για αυτόν.

Στις 15 Μαΐου 2016 έκανε το ντεμπούτο του για το σύλλογο, μπαίνοντας ως αλλαγή στην εκτός έδρας νίκη με 2–4 εναντίον της Χάιντενχαϊμ για την 2. Μπούντεσλιγκα.

 Μπορούσια Ντόρτμουντ ΙΙ (δανεισμός) 
Στις 26 Ιανουαρίου 2018 εντάχθηκε ως δανεικός στη Μπορούσια Ντόρτμουντ ΙΙ για το δεύτερο μισό της σεζόν. Στις 22 Ιουνίου 2018 η διάρκεια του δανεισμού του επεκτάθηκε μέχρι το καλοκαίρι του 2019.

 Βίλεμ ΙΙ (δανεικός) 
Στις 17 Ιανουαρίου 2019, η Βίλεμ ΙΙ επιβεβαίωσε τη μετακίνηση του ως δανεικού από τη Μπόχουμ μέχρι το τέλος της σεζόν 2018–19.

Στις 23 Ιανουαρίου 2019 σημείωσε το πρώτο του γκολ με την ομάδα, ύστερα από ασίστ του Μάριου Βρουσάι, σε μια εκτός έδρας νίκη με 3–2 για το Κύπελλο εναντίον της Τβέντε. Στις 16 Φεβρουαρίου 2019 σημείωσε το πρώτο του γκολ στο Πρωτάθλημα με σουτ από πολύ κοντινή απόσταση, στην εκτός έδρας ήττα με 3–2 από τη Φίτεσε.

 Βίλεμ ΙΙ 
Στις 29 Απριλίου 2019 η μετακίνηση έγινε μόνιμη, καθώς η Βίλεμ ΙΙ αγόρασε τα δικαιώματα του Παυλίδη για 250.000 ευρώ.

 ΑΖ Άλκμααρ 
Στις 9 Ιουλίου 2021 υπέγραψε συμβόλαιο μέχρι το 2025 στην ΑΖ Άλκμααρ.

Την 1η Δεκεμβρίου 2021 ανακοινώθηκε ως ένας από τους έντεκα υποψήφιους για το βραβείο Πούσκας 2021. Ολοκλήρωσε τη σεζόν με 25 γκολ σε 51 αγώνες. Στην Έρεντιβιζιε, πέτυχε 16 γκολ, κατακτώντας την τρίτη θέση στον πίνακα των σκόρερ, πίσω από τον Σεμπαστιάν Αλέ και Λουίς Οπέντα.
Ο Βαγγέλης Παυλίδης, κατά τη σεζόν 2022–23, ταλαιπωρήθηκε από τραυματισμό στον αστράγαλο που τον άφησε εκτός δράσης για περίπου δύο μήνες. Παρ’ όλα αυτά, κατάφερε να σημειώσει 8 γκολ σε 13 αγώνες πριν από την χειμερινή ανάπαυλα. Στις 28 Ιανουαρίου 2023, πέτυχε χατ-τρικ σε ένα συναρπαστικό 5–5 απέναντι στην Ουτρέχτη. Στις 21 Μαΐου, μοίρασε τρεις ασίστ στη νίκη με 3–0 κόντρα στην Ενεσέ Ναϊμέχεν. Εκείνη τη σεζόν, η Άλκμααρ έφτασε μέχρι τα ημιτελικά του ΟΥΕΦΑ Κόνφερενς Λιγκ, όπου αποκλείστηκε από τη Γουέστ Χαμ, ενώ ο Παυλίδης ολοκλήρωσε τη χρονιά με 22 γκολ και 14 ασίστ σε 40 αγώνες.

Την επόμενη σεζόν, ο Παυλίδης έγραψε ιστορία στην Έρεντιβιζι, καθώς έγινε ο πρώτος ποδοσφαιριστής στην ιστορία του ολλανδικού πρωταθλήματος που σκόραρε σε κάθε μία από τις πρώτες εννέα αγωνιστικές. Το εντυπωσιακό αυτό σερί ολοκληρώθηκε με ένα χατ-τρικ στη νίκη της Άλκμααρ με 3–0 επί της Χερενφέιν, ανεβάζοντας τον προσωπικό του απολογισμό στα 13 γκολ σε 9 ματς.

Στο τέλος της σεζόν, ο Παυλίδης ολοκλήρωσε το πρωτάθλημα με 29 γκολ, κατακτώντας τον τίτλο του πρώτου σκόρερ της Έρεντιβιζι, τον οποίο μοιράστηκε με τον Λουκ ντε Γιονγκ.

Μπενφίκα
Στις 1 Ιουλίου 2024, ο Παυλίδης έλαβε μεταγραφή στην Μπενφίκα, ομάδα της Πριμέιρα Λίγα, υπογράφοντας πενταετές συμβόλαιο με τον πορτογαλικό σύλλογο.

Σεζόν 2024-25

Ο Βαγγέλης Παυλίδης έκανε το επίσημο ντεμπούτο του με τη νέα του ομάδα σε ήττα 2–0 από τη Φαμαλισάο. Τρεις ημέρες αργότερα, πέτυχε το πρώτο του γκολ στη νίκη με 3–0 επί της Κάζα Πία. Στις 27 Νοεμβρίου, σκόραρε το πρώτο του γκολ στο Champions League στη νίκη με 3–2 επί της Μονακό.

Στις 11 Ιανουαρίου 2025, κατέκτησε τον πρώτο του τίτλο με την ομάδα, το Λιγκ Καπ Πορτογαλίας, επικρατώντας της Σπόρτινγκ στα πέναλτι (1–1 κανονική διάρκεια). Δέκα μέρες αργότερα, πέτυχε χατ-τρικ κόντρα στην Μπαρτσελόνα στα πρώτα 30 λεπτά του αγώνα, το τρίτο ταχύτερο στην ιστορία της διοργάνωσης, αν και η Μπενφίκα ηττήθηκε με 5–4.

Τον Φεβρουάριο, σκόραρε και στα δύο ματς με τη Μονακό, οδηγώντας την ομάδα του στους «16» και έγινε πρώτος σκόρερ της Μπενφίκα στο Τσάμπιονς Λιγκ, με 7 γκολ. Τον ίδιο μήνα, αναδείχθηκε Παίκτης και Επιθετικός του Μήνα στο πρωτάθλημα. Στις 7 Απριλίου, πέτυχε χατ-τρικ στο 4–1 επί της Πόρτο στο «Ντραγκάο», με το πρώτο του γκολ να είναι το ταχύτερο εκτός έδρας στην ιστορία του Ο Κλάσικο, ενώ έγινε και ο πρώτος παίκτης της Μπενφίκα που σκοράρει τρεις φορές εκεί.

 Εθνικές ομάδες 
Με την εθνική κάτω των 17 ετών σημείωσε δύο γκολ, σε δύο φιλικούς αγώνες απέναντι στην Τουρκία. Τον Μάρτιο του 2015 μοίρασε επίσης δύο ασίστ απέναντι στην Ιρλανδία και την Πολωνία, στα προκριματικά του Ευρωπαϊκού Πρωταθλήματος κάτω των 17 ετών 2015. Έχοντας προκριθεί στην τελική φάση του Ευρωπαϊκού Πρωταθλήματος κάτω των 17 ετών, διακρίθηκε σημειώνοντας δύο γκολ, απέναντι στη Ρωσία και τη Σκωτία. Ο απολογισμός της Ελλάδας στη διοργάνωση ήταν μία νίκη, μία ισοπαλία και μία ήττα. Αξίζει να σημειωθεί ότι ο Παυλίδης αγωνίστηκε ως αρχηγός στον αγώνα με τους Ρώσους.

Με την εθνική κάτω των 19 ετών σημείωσε τρία γκολ στα προκριματικά του Ευρωπαϊκού Πρωταθλήματος Ποδοσφαίρου Κ-19 2017. Πέτυχε δύο γκολ απέναντι στο Λουξεμβούργο τον Νοέμβριο του 2016 (νίκη 5-0), ενώ σκόραρε και απέναντι στη Φινλανδία τον Μάρτιο του 2017 (νίκη 4-1).

Με την εθνική ελπίδων σημείωσε ένα γκολ σε φιλικό αγώνα απέναντι στη Γεωργία, στις 6 Ιουνίου 2019 (νίκη 3-0). Τέσσερις ημέρες αργότερα πέτυχε δύο γκολ απέναντι στον Άγιο Μαρίνο, στα προκριματικά του Ευρωπαϊκού Πρωταθλήματος Ποδοσφαίρου Κ-21 2021 (νίκη 5-0).

Στις 5 Σεπτεμβρίου 2019 έκανε το ντεμπούτο του με την Εθνική Ελλάδας, καθώς αγωνίστηκε στα τελευταία 14 λεπτά του προκριματικού αγώνα για το Ευρωπαϊκό Πρωτάθλημα 2020 εναντίον της Φινλανδίας. Στις 15 Οκτωβρίου 2019 σημείωσε το πρώτο του γκολ με την Ελλάδα στη νίκη με 2–1 εναντίον της Βοσνίας-Ερζεγοβίνης.

Στις 10 Οκτωβρίου 2024, πέτυχε δύο γκολ σε εκτός έδρας νίκη της Ελλάδας με σκορ 2–1 επί της Αγγλίας στο Πρωτάθλημα Εθνών ΟΥΕΦΑ, χαρίζοντας στην εθνική την πρώτη της νίκη στην ιστορία απέναντι στους Άγγλους. Στους πανηγυρισμούς, απέτισε συγκινητικό φόρο τιμής στον Τζορτζ Μπάλντοκ, ο οποίος είχε φύγει από τη ζωή μία ημέρα νωρίτερα. Σήκωσε μία φανέλα με το όνομα του Μπάλντοκ, αφιερώνοντάς του τα γκολ.

 Στατιστικά 
ΠρωτάθλημαΚύπελλο Σύνολο ΠερίοδοςΟμάδαΚατηγορίαΣυμ.ΓκολΣυμ.ΓκολΣυμ.Γκολ 2015–2018 Μπόχουμ 2. Μπούντεσλιγκα 4  0  0  0  4  0  2017–2019  Μπορούσια Ντόρτμουντ ΙΙ Ρεγκιονάλλιγκα 32  7  —  32  7 2018–2021Βίλεμ ΙΙΈρεντιβιζι73287380312021–ΑΖ Άλκμααρ92568510061 Σύνολο σταδιοδρομίας 201 91 15 8 216 99

 Διακρίσεις 
Μπενφίκα

 Λιγκ Καπ Πορτογαλίας (Taça da Liga): 2024–25

 Σούπερ Καπ Πορτογαλίας - Supertaça Cândido de Oliveira: 2025

Ατομικές

 Παίκτης του Μήνα στην Eredivisie: Αύγουστος 2023, Οκτώβριος 2023

 Πρώτος σκόρερ της Eredivisie: 2023–24 (ισοβαθμία με τον Λουκ ντε Γιονγκ)

 Καλύτερος Έλληνας ποδοσφαιριστής του εξωτερικού: 2023–24

 Παίκτης του Μήνα στην Primeira Liga: Φεβρουάριος 2025

 Καλύτερη Ενδεκάδα της Primeira Liga: 2024–25

 Παραπομπές 

 Εξωτερικοί σύνδεσμοι 


 Προφίλ στο transfermarkt.com

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ελλάδας Κ17
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ20
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές ΦφΛ Μπόχουμ
Κατηγορία:Ποδοσφαιριστές 2. Μπούντεσλιγκα
Κατηγορία:Ποδοσφαιριστές Ρεγκιονάλλιγκα
Κατηγορία:Έλληνες ποδοσφαιριστές στο εξωτερικό
Κατηγορία:Ποδοσφαιριστές Βίλεμ ΙΙ
Κατηγορία:Ποδοσφαιριστές Έρεντιβιζι
Κατηγορία:Ξένοι ποδοσφαιριστές στην Ολλανδία
Κατηγορία:Ποδοσφαιριστές Μπενφίκα
Κατηγορία:Ποδοσφαιριστές Πριμέιρα Λίγκα
Κατηγορία:Ξένοι ποδοσφαιριστές στην Πορτογαλία